Leandro Bassano
Leandro Bassano (doğum 10 iyun 1557-ci il, Venesiya - ölüm 15 aprel 1622-ci il, Venesiya) Leandro dal Ponte adı ilə də tanınan Bassano del Grappadan olan italyan rəssam. Adlarını şəhərlərinin adından götürən Yasopo Bassanonun üçüncü oğlu, Fransesko Bassanonun isə kiçik qardaşıdır. Leandro atasının emalatxanasında öz qardaşı ilə öyrənməyə başlamışdı, amma Fransesko Venesiyada sex açdıqdan sonra Leandro emalatxananı ələ keçirdi. Leandro atasının dini işlər ənənəsini davam etdirirdi, bununla yanaşı, o, yaxşı portret rəssamı kimi də tanınmışdı. 1575-ci ildə Leandro qardaşının Venesiyaya köçməsi ilə atasının əsas köməkçisi oldu. Leandronun emalatxanada işi davam etdirməsi atasının arzusu idi. Atasının ölümündən və qardaşı Franseskonun intiharından sonra Leanrdo Venesiyada emalatxananı ələ keçirdi. Orada o, Tintoretto üslubunda işləyərək uğurlu portretçi oldu. Leandro öz üslubunu təkmilləşdirirdi. Onun uğuru Venesiyada əhəmiyyətli dərəcədə artmışdı. Hətta 1590-cı illərdə Venesiya Doju Marino Grimani onu cəngavər elan eləmişdi və o, ömrünün qalan hissəsini şəhərdə keçirmişdi. Bununla, Leandro "Eques" adı ilə imzalamağa başladı. Onun əsərlərinin çoxunun dəqiq tarixi bilinmir və o əsərlər bəzən digər rəssamların əsərləri ilə səhv salınır. Onun əsərləri dünyada bir çox muzeylərdə sərgilənir: Uffitsi qalereyası, Ermitaj muzeyi, Luvr muzeyi, London milli qalereyası və s.